stanford-oval/wikipedia huggingface dataset:
סייברפאנק (משחק תפקידים שולחני)
היסטוריה > המהדורה השנייה: סייברפאנק 2020

ב-1990, R. Talsorian Games הוציאה לאור את המהדורה השנייה של המשחק, סייברפאנק 2020, אשר כוללת בתוכה חוקים מעודכנים לגבי לחימה, נטראנינג ויצירת דמות. ציר הזמן של היקום גם כן עודכן, על מנת לעדכן על איחוד גרמניה מחדש, שהתרחש באותה השנה בה יצאה המהדורה השנייה. המהדורה שוחררה בתור חבילה של ספר בעל כריכה רכה בן 222 עמודים וחוברת הוראות והערות בת 24 עמודים. סייברפאנק 2020 מתרחש בשנת 2020.
החברה הוציאה לאור שתי גרסאות מחודשות למהדורה: סייברפאנק 2020 גרסה 2.00 ב-1992 וסייברפאנק 2020 גרסה 2.01 ב-1993.
בין השנים 1991 עד 1993, פורסמו 12 חוברות הרפתקה שיצאו לאור על ידי Atlas Games.
בין השנים 1993 עד 1996, פורסמו 28 חוברות תוספת ומקורות, כהרחבות למהדורה, שיצאו לאור על ידי R. Talsorian Games.
שישה רומנים אשר מבוססים על היקום של סייברפאנק 2020 יצאו לאור בין 1993 ל-1994.
חברת Dream Pod 9 הקנדית הוציאה לאור את ספר המקורות "נייטס אדג'" (Night's Edge; כלומר, קצה נייט סיטי), אשר מבוסס על יקום סייברפאנק 2020 ומתרחש במציאות אלטרנטיבית, בעל רקע אימתי, הכולל בתוכו ערפדים ואנשי זאב. החברה הוציאה לאור 10 חוברות תוספות והרפתקאות ליקום הזה, מ-1992 עד 1995.
ספר מקורות אלטרנטיבי, בשם "סייברג'נרשן" (Cybergeneration), יצא לאור ב-1993: המשחק התרכז בבני נוער בעלי כוחות על טבעיים, שניתנו להם בזכות מגפת וירוס ננו-טכנולוגי. הגרסה הראשונה של סייברג'נרשן דרשה את חוברת ההדרכה של סייברפאנק 2020 ושימשה כהרחבה, אך בגרסה השנייה המשחק הפך לעצמאי.
היסטוריה > המהדורה השלישית: סייברפאנק V3.0

סייברפאנק V3.0 מתרחש בשנות ה-30 של המאה ה-21 ויצא לאור ב-2005. המהדורה השלישית לוקחת את המשחק לרקע טראומטי הנוצר לאחר מלחמת התאגידים הרביעית שהתקיימה בין השנים 2021 עד 2025. הרשת העולמית הושחתה והפכה ללא שימושית בעליל, כאשר נעשו מאמצים רבים על מנת לשמר את הידע האנושי. שש תת-תרבויות חדשות נוצרו, אשר מכונות ה-"אלטקולטס" (Altcults); אחת מהן לדוגמה היא האדג'רנרס (Edgerunners), הממשיכים של הסייברפאנקרים מהמדורות הקודמות.
המהדורה השלישית משתמשת במערכת המשחק פיוזן במקום באינטרלוק. השינוי התבטא בשינוי הרקע, האווירה וכן בשינוי האיורים בחוברות המהדורה, דבר שגרר ביקורות שליליות.
בין השנים 2007 עד 2008, יצאו לאור שני ספרי מקורות כהרחבה למהדורה הזו.
היסטוריה > המהדורה רביעית: סייברפאנק רד

המהדורה הרביעית למשחק, סייברפאנק רד (Cyberpunk Red), מתרחשת בשנת 2045, ממשיכה את אירועי סייברפאנק 2020 ומהווה פריקוול למשחק הווידאו Cyberpunk 2077. המשחק מתרחש לאחר מלחמת התאגידים הרביעית, אך האירועים מתרחשים בצורה שונה מאשר בסייברפאנק V3.0, אשר נחשב כציר זמן נפרד.
חבילת המשחק המופשטת, סייברפאנק רד ערכת הפתיחה (Cyberpunk Red Jumpstart Kit), תוכננה לצאת לאור בגן קון באוגוסט 2019, כאשר חוברת ההדרכה הראשית תוכננה לצאת ביחד עם החבילה. אף על פי כן, אף על פי שערכת הפתיחה יצאה לאור כמתוכנן, הוצאת חוברת ההדרכה הראשית נדחתה ליוני 2020, על מנת לאפשר ל-R. Talsorian Games לעבוד ביחד עם חברת CD Projekt RED כדי להבטיח שהתוכן של סייברפאנק רד יתאים לציר הזמן של Cyberpunk 2077. ב-15 במאי 2020, חברת R. Talsorian Games הכריזה כי תאריך ההוצאה לאור יידחה שנית בעקבות מגפת הקורונה וכי החברה מקווה שחוברת ההדרכה הראשית תצא לאור ב-"סוף הקיץ". ב-9 באוקטובר 2020 החברה הכריזה כי סייברפאנק רד עתיד לצאת ב-14 בנובמבר כמהדורה דיגיטלית וב-19 בנובמבר כעותק פיזי ועתידה לכלול 211,000 מילים בסך הכל, אשר פרוסים על גבי 456 עמודים.
אזכורים במדיות אחרות > משחקי איסוף קלפים

ישנם שני משחקי איסוף קלפים שיוצרו והופצו, על בסיס משחק התפקידים. הראשון, הנקרא "נטראנר" (Netrunner), עוצב על ידי ריצ'רד גארפילד ויצא לאור על ידי מכשפי החוף ב-1996 (המשחק מותג מחדש בשם אנדרואיד: נטראנר, אשר אינו קשור יותר ליקום סייברפאנק). המשחק השני נקרא "סייברפאנק CCG"‏ (Cyberpunk CCG), שעוצב על ידי פיטר ווקס ויצא לאור על ידי Social Games ב-2003.
אזכורים במדיות אחרות > משחקי וידאו

ב-2007, סטודיו מייהם (Mayhem Studio) הוציא משחק פלטפורמה דו-ממדי בשם Cyberpunk: Arasaka's Plot לפלטפורמת ה-JME.
ב-2012, CD Projekt RED, המפתחת של סדרת The Witcher, הכריזה על משחק תפקידים לא-ליניארי בשם Cyberpunk 2077, אשר יצא לאור ב-10 בדצמבר 2020.
אזכורים במדיות אחרות > סדרות טלוויזיה

ב-2020, סטודיו האנימציה היפני Trigger בשיתוף עם הסטודיו CD Projekt RED הכריזו על סדרת אנימה בשם Cyberpunk: Edgerunners, אשר מופצת על ידי נטפליקס. הסדרה עלתה לשידור ב-13 בספטמבר 2022.
ביקורת

במגזין דרגון כרך 149 שפורסם בספטמבר 1989, ג'ים במברה כתב כי הוא אהב את ערכי ייצור של המהדורה המקורית, אך מצא שגיאות כתיב רבות בהרבה מהחוברות וכן טבלת היתקלויות שהייתה חסרה. במברה מצא כי הרקע והאווירה ”עושים עבודה מצויינת בתפיסת הטעם והאטמוספירה של עתיד ריאליסטי, מדאיג ואפשרי. הפיתוח וההצגה של הרשת מרהיבה ויכולה לשמש מספר עצום של הרתפתקאות. לא קיים משחק אחר שהצליח להציג האקינג בצורה כל כך תוססת ואבסורדית”. הוא סיכם כי המשחק לא מתאים לכל אחד: ”גיימרים אשר משחקים במשחקי פנטזיה-הירואיים או משחקי מדע-בדיוני אוטופיים וזוהרים, ייתכן ויתקשו לאהוב את המציאות הקשה של המשחק [...] כדי להחליט אם המשחק הוא בשבילך, קרא כמה ספרים בסגנון סייברפאנק. אם אתה תאהב אותם, אל תבזבז זמן — רוץ וקנה את המשחק. ברוך הבא ללחיות על הקצה”.
במגזין דרגון כרך 185 שפורסם בספטמבר 1992, אלן וורני מצא את סייברפאנק 2020 כמשחק סטייליסטי בדיוק כמו במהדורה הקודמת שלו, אך הוא מצא יותר שגיאות כתיב במהדורה זו מאשר במהדורה הראשונה. וורני אהב את מערכת הקרב הזומרת, אך ביקר את הכפילות של הקרב המודרני, שבו ”דמויות לא מוגנות הופכות להיות שלוליות של דם בתוך 10 שניות מתחילת הקרב, אך שחקנים בעלי שיריון נגד מטוסים [שיריון חזק מאוד] יכולים להתעלם מאש של תתי מקלעים [שנורת לעברם]”. כמו כן, וורני הרגיש כי מערכת הנטראנינג שופרה רבות וקרא למערכת החוקים ”אלגנטית ומקורית”. וורני חשב כי הפגם הגדול ביותר במהדורה השנייה הוא החוסר במפתח עניינים, אך הוא גם ביקר את הדיכוטומיה במערכת בה ”אתה יכול לפרוץ לאירו-בנק [Eurobank] ולשדוד בהצלחה 5 מיליון דולר, אבל כדאי לך מאוד לשלם את חשבון הטלפון שלך בזמן אחרת תיהיה בצרות גדולות”. הוא האשים את המשחק בכך ש”במצב המסקרן של תמיכה במרד, אבל רק בדרכים שמקובלות על ידי החברה”. בכל זאת, וורני סיכם כי ”המהדורה השנייה של סייברפאנק עולה בקנה מידה מול המהדורה הראשונה בכל אספקט. יחד עם הפעולה החלקה, אווירת סייברפאנק 'טהורה', רקע קל להבנה ופשטות, המשחק הוא הראשון ברשימה שלי כמסלול הטוב ביותר להרפתקה אפלה בעתיד הקרוב”.
בסקר שנערך ב-1996 על ידי מגזין ארקיין, המשחק נקבע לאחד מ-50 משחקי התפקידים הפופולרים ביותר בעולם, כאשר הגיע למקום העשירי. העורך פאול פטנגאל אמר: ”סייברפאנק הוא משחק התפקידים הראשון 'הישיר בסגנון סייברפאנק' ועדיין הטוב ביותר. ההבדל בין סייברפאנק ויצירות מדע-בדיוני אחרות הוא עניין של סטייל וגישה. הכל לגבי המשחק, החל מהקע של מערכת החוקים, מעוצב כדי ליצור את האטמוספירה החיונית הזאת. סייברפאנק מציג עולם בלתי סולח היכן שבגידות והצטלבויות כפולות הן נפוצות, אמון הוא דבר קשה ופרנויה היא תכונה הישרדות שימושית”.
לקריאה נוספת

מייק פונדסמית', מייק פונדסמית' (ע), Cyberpunk, ברקלי, קליפורניה: R. Talsorian Games‏, 1988, Cyberpunk‏, ISBN 978-0-93727-905-2. (באנגלית) (דף הספר באתר "גוגל ספרים" ) (98 עמודים)
מייק פונדסמית', קולין פיסק, וויל מוס, סקוט רוגלס, דייב בריידלנד ומייק בלום, וויל מוס, דרק קווינטנאר, מייק פונדסמית', ליסה פונדסמית', ג'נט פירסי ואד בלומה (ע), Cyberpunk 2020: The Roleplaying Game of the Dark Future, מהדורה שלישית, ברקלי, קליפורניה: R. Talsorian Games‏, 1990, Cyberpunk‏, ISBN 978-0-93727-913-7. (באנגלית) (דף הספר באתר "גוגל ספרים" ) (260 עמודים)
מייק פונדסמית', ליסה פונדסמית', וויל מוס, מייק פונדסמית' (ע), Cyberpunk v3.0, מהדורה שלישית, רנטון, וושינגטון: R. Talsorian Games‏, 2006, Cyberpunk‏, ISBN 978-1-89193-303-5. (באנגלית) (302 עמודים)
מייק פונדסמית', ג'יימס האט וג' גריי, ג' גריי (ע), Cyberpunk RED Jumpstart Kit, רנטון, וושינגטון: R. Talsorian Games‏, 2019, Cyberpunk‏, ISBN 978-1-95091-101-1. (באנגלית) (דף הספר באתר "גוגל ספרים" ) (50+50 עמודים)
מייק פונדסמית', ג'יימס האט, קודי פונדסמית', ג'יי פרקר, ג'. גריי, דויד אקרמן וג'יי קובץ', קרול דרנל, מישל מת'סון, ג'ש וגט ודיקסי קוצ'רן (ע), Cyberpunk Red: The Roleplaying Game of the Dark Future, רנטון, וושינגטון: R. Talsorian Games‏, 2020, Cyberpunk‏, ISBN 978-1-950911-06-6. (באנגלית) (דף הספר באתר "גוגל ספרים" ) (456 עמודים)
ביאורים

↑  המדינה החופשית של צפון קליפורניה היא מדינה עצמאית נפרדת מארצות הברית, תחילה נפרדה מארצות הברית בתור מדינת קליפורניה השלמה ב-2002 ואז נפרדה מדרום קליפורניה ב-2012.
הערות שוליים

1 2  צ'ארלי הל, Cyberpunk Red review: This pen-and-paper game is the key to understanding Cyberpunk 2077, אתר Polygon, ‏‏7 באוגוסט 2019 (באנגלית)
1 2 3 4  ג'ים במברה, Roleplaying Reviews, מגזין דרגון, מהדורה 149 (ספטמבר 1989), עמ' 85–86 (באנגלית)
↑  פיטר, A Thorough and Objective Review (Night City), אתר RPG Geek, ‏‏18 במאי 2012 (באנגלית)
1 2 3  ט'הן גיבסון, Cyberpunk 2020 – Retro Attitude, Modern Relevance, אתר Meeple Mountain, ‏‏28 במרץ 2018 (באנגלית)
1 2  שרה אלסמן, Here’s an exclusive first look at character creation, abilities, Lifepaths and the new Medtech role in the Cyberpunk Red tabletop RPG, אתר Dicebreaker, ‏‏5 במרץ 2020 (באנגלית)
↑  אנדרו גירדווד, So, you wanna be a cyberpunk? A review of the Cyberpunk Red Jumpstart Kit, אתר Geek Native, ‏‏29 ביולי 2019 (באנגלית)
↑  פיטר ריי אליסון, ‘Making Cyberpunk Red almost killed us’: Mike Pondsmith on the return of the tabletop RPG, catching up with 2020’s future and Cyberpunk 2077, אתר Dicebreaker, ‏‏26 בפברואר 2020 (באנגלית)
↑  ריצ'ארד קוון, Review of Cyberpunk v3, אתר RPGnet, ‏‏1 בפברואר 2010 (באנגלית)
↑  פיטר, A Thorough and Objective Review (Cyberpunk v3.0), אתר BGG, ‏‏16 ביוני 2011 (באנגלית)
↑  צ'ארלי הל, Cyberpunk 2077 prequel, a tabletop RPG starter kit, will be out this August, אתר Polygon, ‏‏24 ביוני 2019 (באנגלית)
↑  אריק גארט, Cyberpunk 2077 Shares Same Timeline With the Tabletop Game, Says Mike Pondsmith, אתר Comic Book, ‏‏12 במאי 2019 (באנגלית)
↑  Cyberpunk Red in June?, אתר R. Talsorian Games, ‏‏16 בפברואר 2020 (באנגלית)
1 2  מאט פורסלואו, Cyberpunk Red Tabletop Game Delayed, אתר IGN, ‏‏19 במאי 2020 (באנגלית)
↑  Cyberpunk Red Update, אתר R. Talsorian Games, ‏‏15 במאי 2020 (באנגלית)
↑  Cyberpunk RED Alert, באתר R. Talsorian Games, ‏‏9 באוקטובר 2020 (באנגלית)
↑  Cyberpunk: The Arasaka's Plot, אתר Moby Games (באנגלית)
↑  Cyberpunk 2077 Official Twitter‏, An important development update, אתר טוויטר, ‏18 ביוני 2020 (באנגלית)
↑  חיים גרטנברג, Cyberpunk 2077 gets delayed again, will now be released on November 19th, אתר The Verge, ‏‏18 ביוני 2020 (באנגלית)
↑  אלן וורני, Roleplaying Reviews II, מגזין דרגון, מהדורה 185 (ספטמבר 1992), עמ' 83–84 (באנגלית)
↑  פאול פטנגאל, Arcane Presents the Top 50 Roleplaying Games 1996, מגזין ארקיין, מהדורה 14 (כריסמס 1996), עמ' 25–35 (באנגלית)
| סייברפאנק מאת מייק פונדסמית' |
| --- | --- | --- |
| פרסומים | רשימת ספרים • Cyberpunk 2077: Trauma Team |  |
| תוספות לסייברפאנק 2013 | עיווט: ספר המקורות • ליד מסלול • רוקרבוי • הסולו של ההון |  |
| תוספות לסייברפאנק 2020 | נשקי הרחוב של בלאקהאנד 2020 • אירוסורס פלוס • המדריך לרשת של ראץ' בראטמוס |  |
| ספרים ברישיון ואחרים | Cybergeneration • The Arasaka Brainworm • Greenwar |  |
| משחקי קלפים | נטראנר • סייברפאנק |  |
| משחקי ווידאו | Cyberpunk 2077 (Phantom Liberty, Roach Race) • Orion |  |
| סדרות טלוויזיה | Cyberpunk: Edgerunners |  |
| מוזיקה | "I Really Want to Stay at Your House" |  |
| ערכים קשורים | מערכת אינטרלוק • פיוזן • אינטרפייס |  |
רנאטה יבלונסקה

| --- | --- |

 לידה:  15 בדצמבר 1935 (בת 89) לודז', הרפובליקה הפולנית השנייה 
 מדינה:  ישראל 
 מקום לימודים:  אוניברסיטת ורשה, אוניברסיטת לודז' 
 שפות היצירה:  פולנית, עברית 
 
רנאטה יבלונסקה (בפולנית: Renata Jabłońska; נולדה ב-15 בדצמבר 1935) היא סופרת ומשוררת ישראלית הכותבת בפולנית.
ביוגרפיה

יבלונסקה, ילידת לודז', שבה לאחר מלחמת העולם השנייה לעיר הולדתה מברית המועצות. היא למדה עיתונאות באוניברסיטת ורשה, וספרות ובלשנות פולנית באוניברסיטת לודז'.
עלתה לישראל בשנת 1957. עבדה בעיתון הפולני "נוביני קורייר" ולימדה את השפה הפולנית באוניברסיטת תל אביב. כמו כן פעלה בקבוצות כותבי פולנית בארץ.
בשנות ה-80 החלה לפרסם מיצירותיה בכתבי עת ספרותיים ("עכשיו", "מאזנים", ואריאל).
ב־1993 יצא לאור תרגום לקובץ הסיפורים "כיכר המלך אלברט" שנכתב על ידיה במקור בפולנית בהוצאת הקיבוץ המאוחד. בשנת 1999 היא הוציאה לאור שני קובצי שירה לילדים שכתבה בעברית, וספר נוסף בשם "עיר זרה".
בפולין יצאו לאור חמישה עשר ספרים פרי עטה במגוון סגנונות, כגון סיפורת, שירה וכן תרגומים מעברית לסיפורים של ש"י עגנון, א"ב יהושע, דויד גרוסמן, יהושע קנז, עמוס עוז ועוד.
ספריה שנכתבו בעברית

טיול לילי (שירים לילדים). ר.י.מ.ש, 1998.
ירח ורוד (שירים לילדים). ר.י.מ.ש, 1998.
עיר זרה (שירים). עלעל, 1999. שירים
ספריה שתורגמו לעברית

כיכר המלך אלברט ועוד סיפורים. הקיבוץ המאוחד,1993
תרגומיה מעברית לפולנית

אמר בין השאר: סיפורים, טיגל קולטורי, לודז', 2009
לקריאה נוספת

זיסי סתוי, פרופ' יגאל שוורץ, לקסיקון הקשרים לסופרים ישראלים, מכון הקשרים, 2014 (הערך:יבלונסקה רנאטה)
הערות שוליים

↑  יבלונסקה רנאטה, באתר לקסיקון הקשרים לספרות ישראלית
↑  Powiedział między innymi
| --- | --- |
בקרת זהויות :  NLI: 987007263262105171  PLWABN: 9810576884905606  GND: 1081210141  ISNI: 0000 0001 1833 8294  LCCN: nr94027434  NKC: xx0194273  VIAF: 101816632   WorldCat (עם VIAF): 101816632
סקארה

סַקַארָה (בערבית: سقّارة) הוא אתר קבורה עתיק בקרבת קהיר שהיה עיר הקברים של ממפיס, בירת מצרים העתיקה. עיר המתים הוקמה על ידי המלך ג'וסר. זהו אחד מאתרי הקבורה הפרעוניים העתיקים והחשובים ביותר שבמצרים. במוקד האתר נמצאת הפירמידה של ג'וסר שנבנתה במאה ה-27 לפנה"ס. פירמידה זו נחשבת למבנה האבן הגדול הקדום ביותר בהיסטוריה העומד כיום על תלו. מקור השם הערבי "סקארה" הוא ככל הנראה באל המצרי סוֹקַרִי, הוא אל המתים הקדום של ממפיס.
האתר

סקארה שימשה כנקרופוליס הראשי במשך מרבית תקופת הממלכה הקדומה באלף השלישי לפנה"ס, כאשר העיר ממפיס הייתה בירת הממלכה. סקארה נותרה אתר קבורה חשוב במשך קרוב ל-3,000 שנה, גם כאשר אתר הקבורה הראשי עבר לגיזה ובהמשך לתבאי. בנוסף לפירמידת ג'וסר ישנן באתר גם שש עשרה פירמידות נוספות, מסטבות קדומות יותר, וכן מתחם קבורה מהתקופה המאוחרת. במקום פועל מוזיאון אמחותפ המציג ממצאים מהאתר, וכן מציג את פועלו של האגיפטולוג ז'אן פיליפ לואר.
חפירות ארכאולוגיות באתר נמשכות גם במאה העשרים ואחת. בנובמבר 2008 התגלתה פירמידה נוספת באתר, וכחודש אחרי כן התגלו שתי חלקות קבר מפוארות בהן נקברו אצילים שחיו בתקופת הממלכה הקדומה.
בשנת 2018 נחשף באתר החפירות מתחם קבורה המוקדש כנראה להנצחת כהן דת, בשם ואחטי, מלפני 4400 שנה ונמצאו בו שרידי משפחתו, הירוגליפים ופסלים רבים.
פירמידת ג'וסר

האזור המקיף את הפירמידה נחפר ושוחזר במהלך המאה העשרים על ידי הארכאולוג ז'אן פיליפ לואר שהקדיש את חייו לפרויקט. המתחם מוקף בחפיר ובחומת אבן גיר בגובה של למעלה מעשרה מטרים. בדרום האזור ישנו קבר הדומה לקבר שתחת הפירמידה, אך ללא הבנייה העילית.
הפירמידה, המכונה גם פירמידת המדרגות, היא העתיקה ביותר מבין הפירמידות גדולות הממדים. היא נבנתה במאה ה-27 לפנה"ס כמבנה קבורה עבור פרעה ג'וסר, על ידי יועצו אמחותפ. סגנון הבנייה מהווה שלב ביניים בין מבני המסטבה לבין הפירמידות המאוחרות יותר. היא בנויה משש מסטבות, זו על גבי זו. גובהה המקורי של הפירמידה הוא כ-60 מטרים, אורך הבסיסים המערבי והמזרחי הוא כ-121 מטרים, ואורך הבסיסים הצפוני והדרומי כ-107 מטרים.
מקדש עם חצר גדולה שמשו לחגיגת חג הסד. בטקס, שהתקיים במלאת שלושים שנה לשלטונו של פרעה, הוכיח המלך את כוחו על ידי מרדף אחר שור קדוש בחצר המקדש, והוכרז כי האלים נותנים תוקף מחודש לשלטונו. יש המאמינים כי מקור הטקס באמונה שפוריות השדות תלויה במצבו הגופני של המלך. המלך סימל את מצרים ואת גאות הנילוס. לידתו מחדש של המלך מסמלת את לידתה מחדש של מצרים.
מבנה חג היובל שוחזר על פי חותמות שבהן תואר החג. השחזור לא נעשה מהחלקים המקוריים של המבנה.
לקריאה נוספת

Hurry Jamieson B., Imhotep, Oxford univer. press, H.Milford, 1926
הערות שוליים

↑  שני קברים פרעוניים בני 4,300 שנה נחשפו ליד קהיר, באתר הארץ, 25 בדצמבר 2008
↑  מצרים: התגלה קבר מלפני 4,400 שנה, שהשתמר היטב, באתר ynet, 16 בדצמבר 2018
↑  Hurry Jamieson B., Imhotep
↑  סקארה באתר Egyptology Online
| --- | --- |
בקרת זהויות :  NLI: 987007559598105171  BnF: cb119478206 (data)  GND: 4051338-5  LCCN: n81124915  NKC: ge295572  SUDOC: 027436446  VIAF: 143080796   WorldCat (עם VIAF): 143080796
קורקינט ממונע

קורקינט ממונע (מכונה גם קורקינט חשמלי או גלגינוע, בעברית: גַּלְגִּלַּיִם ממונעים) הוא קורקינט המונע באמצעות מנוע בנזין או מנוע חשמלי. הוא עשוי ממשטח צר שמתחתיו שני גלגלים. המשתמש בכלי תחבורה זה עומד עליו בשתי רגליו ובידיו מחזיק ידית המשמשת להיגוי.
הקורקינט החשמלי זכה לעלייה בפופולריות שלו בעזרת ההתרבות של חברות לשיתוף נסיעות המאפשרות להשתמש בקורקינטים חשמליים הפזורים ברחבי העיר על ידי אפליקציה המותקנת במכשיר הנייד.
השפעה על הסביבה

בתחילת המאה ה-21, עת הפיכתם של קורקינטים חשמליים לפופולריים ושיווקם ההמוני בערים הגדולות, מלווה שיווקם בתדמית של תרומה לסביבה, והדימוי הנפוץ הוא שהם תורמים לסביבה בכך שהם מחליפים שימוש באמצעי תחבורה סטנדרטיים ומזהמים יותר, ובנוסף, בעזרת אפליקציות שיתוף יוצרות חלוקה יעילה של משאבים חוסכות את הצורך בייצור וקנייה של קורקינטים רבים בבעלות פרטית של האזרחים. בפועל, תמונת השפעתם על הסביבה מורכבת יותר.
בשנת 2019 מחקר מאוניברסיטת קרולינה הצפונית בדק לעומק את השפעתם של קורקינטים חשמליים לשכירות על הסביבה בהשוואה לאלטרנטיבות - אם לוקחים בחשבון את ההשפעה הסביבתית של הייצור והמשלוח, התחזוקה, והאיסוף של הקורקינטים בחזרה לתחנות ההטענה לאחר השימוש.
במחקר עלה שאמצעי התחבורה המזהם ביותר מבין אלו שנבדקו הוא המכונית, ואחריו קורקינטים להשכרה ואופניים להשכרה. לאחר מכן המזהמים ביותר הם קורקינטים בבעלות פרטית, ועדיפים על כל אלו נמצאו בהתאמה אוטובוסים עם נסועה גבוהה, אופניים חשמליים בבעלות פרטית, אופניים רגילים, והליכה ברגל.
לפי הערכת החוקרים, האימפקט הסביבתי של הקורקינטים להשכרה עומד על 202 גרם גז חממה על כל מייל (1.6 קילומטר) של נסיעה, כאשר 50% מגזי החממה נפלטים בתהליכי הייצור, 43% נפלטים בעת האיסוף והפיזור של הקורקינטים, וההשפעה של הנסיעה עצמה ושל גורמים נוספים זניחים יחסית.
כדי לנסות ולהעריך טוב יותר את מידת ההשפעה בפועל על הסביבה, המחקר בדק באמצעות סקרים באילו אמצעי תחבורה היו משתמשים נוסעי הקורקינט אם לא היו נוסעים בקורקינט. 49% אמרו שהיו משתמשים באופניים או בהליכה, 34% ברכב פרטי או שירות הזמנת נסיעות, 11% בתחבורה ציבורית, ו-7% היו מוותרים על הנסיעה. בשקלול הנתונים הגיעו החוקרים למסקנה שבסך הכל הקורקינטים מחליפים בעיקר אמצעי תחבורה מזהמים פחות, ולכן בפועל מגבירים את הזיהום. החוקרים העריכו את וודאות המסקנה ב-65%, וציינו ששינויים במבנה הקורקינט ובפעולת שירות ההשכרה עשויים לשנות את וודאות המסקנה ל-40%.
חוקיות ובטיחות בישראל

השימוש בקורקינט חשמלי בישראל הוסדר בצו ביולי 2004. הצו מגדיר קורקינט חשמלי כרכב בעל שני גלגלים המורכבים בזה אחר זה, המונע במנוע חשמלי שהספקו לא עולה על 100 ואט, מהירותו לא גבוהה מ-12 קמ"ש, ומשקלו העצמי לא עולה על 12 ק"ג. על פי הצו, קורקינט כזה פטור מהחובות החלות על רכב ממונע על פי פקודת התעבורה, כדוגמת ביטוח רכב.
ב-2016 פרסם משרד התחבורה תקנה חדשה, לפיה מותר להשתמש בקורקינט חשמלי מגיל 16, מהירותו תוגבל ל-25 קמ"ש וההספק יהיה עד 250 ואט ומשקלו עד 30 ק"ג.
השימוש בקורקינט ממונע-בנזין, או בקורקינט חשמלי שמאפייניו חורגים מהתקנות הנ"ל, אסור בישראל. למרות זאת, בכבישי ישראל נעים אלפי קורקינטים כאלו בניגוד לחוק.
משרד התחבורה החרים מדי פעם קורקינטים ממונעים האסורים לשימוש בישראל, אולם הקורקינטים הממונעים שהוחרמו נמכרו במכרזים לכל המרבה במחיר ללא הסדרה חוקית. בית המשפט העליון הביע תמיהה על מדיניות זאת בספטמבר 2010 ודרש להפסיקה לאלתר.
במאי 2013 קבע בית המשפט העליון שקורקינט מכני בעל מנוע חשמלי, מהירות מקסימלית של 32 קמ"ש לילדים בני 11 ומעלה, אינו נחשב רכב מנועי לעניין פיצוי נפגעי תאונות דרכים ולכן הנוהג בו שנפגע מרכב ממונע זכאי לפיצוי כנפגע תאונת דרכים, אך הנפגע מנהיגה בו אינו זכאי לפיצוי כנפגע תאונת דרכים. בית המשפט גם קרא להסדרת השימוש בקורקינט ממונע ולכן במאי 2016 יצאה התקנה החדשה.
"ראוי להסדיר נושא זה באופן כולל – בין על דרך איסור אפקטיבי על הבאתו של הקורקינט המכני והשימוש בו, ובין על ידי התרתו, תוך קביעת תנאי רישוי ויצירת מנגנוני ביטחון ראויים שיבטיחו את המשתמשים וצדדים שלישיים מפני פגיעה שעלולה להיות הרת אסון. הסדרה כאמור עשויה בבוא העת גם להקרין על מעמדו של כלי זה לעניין חוק הפיצויים, ככל שמאפייניו, דרכי השימוש בו, והתנאים לשימוש כזה יכתיבו."
בינואר 2024, פורסמו תקנות משרד התחבורה והבטיחות בדרכים שקבעו כי החל מ-1 בפברואר, יוכלו ישראלים בעלי קורקינט, מגיל 16 ומעלה לרשום את הכלי במאגר המידע הרשמי של מדינת ישראל והחל מחודש אוגוסט תחל החובה להתקין לוחית רישוי.
ראו גם

קורקינט חשמלי
אופניים ממונעים
הערות שוליים

↑  מילים על גלגלים, באתר האקדמיה ללשון העברית, ‏9 ביוני 2012
↑  גַּלְגִּלַּיִם, באתר האקדמיה ללשון העברית
1 2 3 4 5  עומר כביר, תחבורה ירוקה? הקורקינט השיתופי מזהם יותר משימוש באוטובוס, באתר כלכליסט, 4 באוגוסט 2019
↑  צו התעבורה (פטור קורקינט חשמלי מהוראות הפקודה) התשס"ד, קובץ התקנות 6329, רשומות, 14 ביולי 2004
↑  תקנות חדשות: קורקינט חשמלי חוקי - ורק מגיל 16. אוטו, 13 במרץ 2016
↑  נתן רון ודוד לסגולד, מה חשוב לדעת לפני שרוכשים קורקינט ממונע?, באתר nrg‏, 25 בספטמבר 2009
↑  רע"פ 2171/10 סקוטר סנטר בע"מ נ' מדינת ישראל משרד התחבורה, סעיף 11
↑  ע"א 2606/06 דיווי שפורן נ' זק תורג'מן, ניתן ב־כ"ז באייר התש"ע
↑  אביבית מיסניקוב, ‏החלה חובת הרישום לקורקינטים ואופניים חשמליים: כך זה יקרה, באתר ‏מאקו‏, 7 בפברואר 2024
↑   מערכת רישום הכלים החשמליים עלתה לאוויר - כך זה יעבוד, סרטון בערוץ "Calcalist | כלכליסט", באתר יוטיוב (אורך: 05:10)
| אמצעי תחבורה |
| --- | --- | --- |
| חלליים | מעבורת חלל • חללית • רכב הנחיתה הירחי • רכב הנדידה הירחי • תרמיל ריחוף |  |
| אוויריים | אוויריים |  |
| ממונעים | מטוס (מטוס סילון · מטוס קרב · מטוס מנהלים · מטוס מטען · מטוס קל · מטוס דו-כנפי) •  מסוק • ספינת אוויר • צפלין • תרמיל ריחוף |  |
| לא ממונעים | כדור פורח • דאון  • מצנח רחיפה • גלשן אוויר |  |
| ימיים | ימיים |  |
| ממונעים | אונייה (מכלית · מכלית נפט · אוניית צובר · אוניית נוסעים · משחתת · נושאת מטוסים) • סירת מנוע • אופנוע ים • יאכטה  • צוללת (צוללת גרעינית) • מעבורת (נחתת) • רחפת • ואפורטו |  |
| לא ממונעים | מפרשית (דאו) • גלשן רוח • סירה (סירת הצלה · קיאק · קאנו · גונדולה) • רפסודה • חסקה • אַרְבָּה • בוצית • ג'ונקה • אוניית מפרשים • אוניית קיטור |  |
| יבשתיים | יבשתיים |  |
| מכוניות | מכונית מיקרו •  מכונית מיני •  סופרמיני •  משפחתית •  משפחתית גדולה •  מונית • ניידת משטרה • גראן טוריסמו • מכונית משוריינת  • מיניוואן • אמבולנס • קרון מתים • קלנועית • מכונית ספורט • רודסטר • קבריולה • מכונית-על • מעונוע |  |
| רכבות | רכבת מהירה • רכבת פרוורית • רכבת בין-עירונית • רכבת נוסעים דו-קומתית • רכבת קלה • רכבת תחתית • מונורייל • פוניקולר • רכבל • חשמלית • גונדולה • קטר • קרון |  |
| אוטובוסים | אוטובוס מפרקי • אוטובוס קומתיים • אוטובוס נמוך-רצפה • מיניבוס • אוטובוס תלמידים • טרוליבוס • מערכת אוטובוסים מהירה |  |
| דו-גלגלי ממונע | אופנוע • קורקינט ממונע • קטנוע  • רכינוע |  |
| רכבי שטח | טרקטור • ג'יפ • SUV • טרקטורון • באגי • תומקאר • גארדיום • אוונגרד • רכבי שלג (אופנוע שלג · חתול שלג · מפלסת שלג) • רכב קרבי משוריין (טנק · נגמ"ש · שריונית · זחל"ם) • ציוד מכני הנדסי (דחפור · מחפר · יעה אופני · מיני-מעמיס · מחפרון · מפלסת) |  |
| משאיות | טנדר (מטענית) • מסחרית (ואן) • טיולית • כבאית • משאית עפר • משאית סמי-טריילר • פול-טריילר • רכבת כבישים |  |
| מונעים בכוח אדם | אופניים (אופני טנדם · חד-אופן · אופנוח · תלת-אופן) • קורקינט • גלגיליות • סקייטבורד  • אפריון • ריקשה • מגלשיים • עגלת תינוק |  |
| מונעים בכוח בהמה | כרכרה • מרכבה • מזחלת •  קוודריגה •  דיליז'נס • עגלה • קרון |  |
נערים רכובים על קורקינטים ממונעים בנורווגיה
קורקינטים ממונעים להשכרה בחניה ייעודית ברחוב יגאל אלון בתל אביב-יפו, 2023
קורקינטים ממונעים להשכרה בחוף הקשתות באשדוד, 2025
האמת והשלום אהבו

הָאֱמֶת וְהַשָּׁלוֹם אֱהָבוּ הוא ניב עברי המשמש משפט מסכם בהצגת מחלוקת וקורא לפשרה או לתקשורת חיובית, בדרך של הבנה וקבלה הדדית גם אם תעמוד המחלוקת בעינה.